REPUBLIKA SRBIJA

NARODNA SKUPŠTINA

TREĆA POSEBNA SEDNICA

9. novembar 2016. godine

 (Sednica je počela u 10.15 časova. Predsedava Maja Gojković, predsednik Narodne skupštine.)

\*

\* \*

 PREDSEDNIK: Poštovane dame i gospodo, poštovani narodni poslanici, Vaša ekselencijo, otvaram Treću posebnu sednicu Narodne skupštine Republike Srbije u Jedanaestom sazivu.

 Kao što vam je poznato, ovu posebnu sednicu sazvala sam da bi se Narodnoj skupštini obratio Njegova ekselencija, gospodin Rodžer Nkodo Dang, predsednik Panafričkog parlamenta.

 Čast mi je da u ime narodnih poslanika i u svoje ime pozdravim Njegovu ekselenciju, gospodina Rodžera Nkoda Danga i ostale članove delegacije Panafričkog parlamenta, našu uvaženu koleginicu, poslanicu Parlamenta Mauricijusa. Takođe, čast mi je da pozdravim i predstavnike diplomatskog kora u Republici Srbiji.

 Sada molim Njegovu ekselenciju, gospodina Rodžera Nkoda Danga da uzme reč i da nam se obrati. Izvolite, ekselencijo.

 RODžER NKODO DANG: Poštovana gospođo Majo Gojković, predsednice Narodne skupštine Republike Srbije, potpredsednici Narodne skupštine Republike Srbije, članovi Vlade Republike Srbije, vaše ekselencije ambasadori i predstavnici međunarodnih organizacija u Republici Srbiji, poštovane kolege poslanici i članovi Generalnog sekretarijata i administracije Parlamenta, dame i gospodo, čast mi je što mogu u ime Afrike i u svoje skromno ime da se obratim predstavnicima srpskog naroda, ovde prisutnim, da bih preneo tople pozdrave afričkih naroda predstavljenih u Panafričkom parlamentu.

 Dozvolićete mi, pre svega, da izrazim svoju zahvalnost i zahvalnost afričkih naroda na pozivu koji nam je uputila gospođa Maja Gojković. Kao odgovor na taj poziv, Panafrički parlament ovde predstavlja moja malenkost, Afrikanac poreklom iz Kameruna, predsednik Panafričkog parlamenta. Tu je i gospođa Malini sa Mauricijusa, poslanica u Narodnoj skupštini Mauricijusa, ali i poslanica u Panafričkom parlamentu.

 Želeo bih da izrazim iskrenu zahvalnost afričkih naroda na toplom dočeku koji nam je priređen na Aerodromu i da zahvalim gospodinu Veroljubu Arsiću, potpredsedniku Narodne skupštine na srdačnoj dobrodošlici. Naša zahvalnost ide i celokupnom srpskom narodu, kao i predsedniku Republike Tomislavu Nikoliću, koji je, uprkos svojim obavezama, našao vremena da nas primi. Mi smo Vam, gospodine predsedniče Srbije, na tome zahvalni.

 Panafrički parlament je parlament afričkih naroda. Misija Parlamenta je integracija afričkih naroda. Posle sticanja nezavisnosti, Afrika je osnovala Organizaciju afričkog jedinstva 1963. godine. Misija te organizacije bila je potpuno oslobođenje afričkih naroda, drugim rečima, nezavisnost. Ta nezavisnost je usledila kasnije, pored hladnog rata, borbe između Zapada i Istoka i kolonizacije, kao posledica oslobodilačkih ratova u kojima je Afrika platila tešku cenu.

 Kada smo stekli nezavisnost, trebalo je da se suočimo sa izazovima globalizacije. Godine 1989. Organizacija Afričkog jedinstva ustupila je mesto Afričkoj uniji kako bi odgovorila na aktuelne izazove. Afrička unija je uspostavila organe, kao što je Panafrički parlament. Taj parlament sastoji se od 54 države članice Afričke unije. Svaka država predstavljena je u Parlamentu, a među poslanicima je najmanje jedna žena, za sada. To je parlament predstavnika koji su potpuno jednaki, bez obzira na značaj ili veličinu države. Sedište Parlamenta je u Južnoj Africi, a moto – jedna Afrika, jedan glas.

 U prvih pet godina svog postojanja taj parlament je dobio fakultativni, konsultativni mandat, a danas je Protokol izmenjen; usvojila ga je Konferencija šefova država i vlada Afričke unije u Malabu 27. juna 2014. godine, kako bi to postao organ koji ima zakonodavnu moć i ovlašćenja. Taj protokol je trenutno u procesu ratifikacije od strane zemalja potpisnika.

 Drage kolege, Panafrički parlament drži godišnje sesije, ima svoju administraciju i održava odnose saradnje sa parlamentarnim forumima regionalnih zemalja na celom kontinentu i razgovara o svim pitanjima koja imaju veze sa mirom, bezbednošću i dobrobiti lokalnog stanovništva.

 Prijateljski odnosi između Srbije i afričkih zemalja datiraju iz daleke prošlosti, od osnivanja Pokreta nesvrstanih. Srbija i afričke zemlje susrele su se više puta. Ipak, potrebno je ojačati danas te odnose. Pored diplomatskih i konzularnih odnosa koji postoje sa određenim zemljama, mi želimo da poboljšamo odnose između naroda. Parlamentarna diplomatija, pošto se o tome ovde radi, može da doprinese čvršćim odnosima između Srbije i država i naroda Afrike.

 Srbija i Afrika imaju neke zajedničke tačke. Zbog rasta netolerancije i nesigurnosti između naroda, a posebno zbog polarizacije sveta koju stvaraju velike sile, narodi Srbije i narodi Afrike mogu da se ujedine i da brane svoje interese, jer pred zajedničkom opasnošću potrebna je zajednička reakcija. Terorizam i ekspanzionističke provokacije drugih zemalja su zajedničke teme u Africi i u Srbiji.

 Nadam se da će naša poseta doprineti tome da se pronađu rešenja za probleme koji muče naše građane, a mi smo njihovi predstavnici. Svet budućnosti će biti konsolidovan ako mi izgradimo odnose obostrano korisne za naše građane. To je naša nada.

 Ovim završavam svoje obraćanje i ponavljam spremnost Panafričkog parlamenta da sarađuje sa Parlamentom Republike Srbije radi dobrobiti naših građana koje predstavljamo. Tako će zaživeti međunarodna saradnja. Živela parlamentarna saradnja i diplomatija! Živeo Panafrički parlament! Živeo Parlament Republike Srbije!

 Hvala vam na pažnji.

 PREDSEDNIK: Zahvaljujem Njegovoj ekselenciji na obraćanju.

 Zaključujem Treću posebnu sednicu Narodne skupštine Republike Srbije u Jedanaestom sazivu.

 Ujedno vas obaveštavam da ćemo sednicu koju smo započeli ranije raspravom o amandmanima nastaviti u 11.00 časova i očekujemo da bude prisutan ministar Knežević. Hvala.

 (Sednica je završena u 10.25 časova.)